PREDBEŽNÁ INFORMÁCIA
(podľa § 9 zákona č. 400/2015 Z. z. o tvorbe právnych predpisov
a o Zbierke zákonov Slovenskej republiky a o zmene a doplnení niektorých zákonov)


1. Pripravovaný právny predpis:
Návrh vyhlášky Štatistického úradu Slovenskej republiky, ktorou sa vydáva Štatistický pracovný program na roky 2027 až 2029 (ďalej len „vyhláška“).

2. Základné ciele právnej úpravy:
Cieľom štatistického pracovného programu (ďalej len „pracovný program“) je ustanoviť a verejne prezentovať činnosti členov národného štatistického systému v spojení s verejným záujmom na ich realizácii a určením členov národného štatistického systému zodpovedných za realizáciu týchto činností v rámci príslušného trojročného programového obdobia.

Cieľom oficiálnej štatistiky je poskytovanie štatistických informácií, ktoré sú potrebné na posudzovanie demografického a sociálno-ekonomického vývoja a stavu životného prostredia v Slovenskej republike. Na dosiahnutie tohto cieľa štatistický úrad a iní členovia národného štatistického systému zhromažďujú, spracovávajú, analyzujú a uchovávajú údaje a zverejňujú štatistické informácie. Uvedené činnosti, usporiadané podľa štatistických domén, oblastí, okruhov a tém, budú počnúc rokom 2027 predmetom pracovného programu, ktorý štatistický úrad vydá vyhláškou na príslušné trojročné programové obdobie. Do pracovného programu na roky 2027 až 2029 budú zahrnuté aj podporné činnosti ako sú: vedenie štatistických registrov, správa metainformačného systému a rozvojové činnosti, prípadne experimentálne činnosti. Pracovný program bude obsahovať činnosti, ktoré pokračujú z minulých období a vykonávajú sa v pravidelných, ročných alebo viacročných intervaloch, resp. nepravidelne, a nové činnosti – príkladom sú jednoročné, dvojročné a viacročné štatistické zisťovania podľa nariadenia Európskeho parlamentu a Rady (EÚ) 2025/2458 z 26. novembra 2025 o európskej štatistike obyvateľstva, domov a bytov, ktorým sa mení nariadenie (ES) č. 862/2007 a ktorým sa zrušujú nariadenia (ES) č. 763/2008 a (EÚ) č. 1260/2013.

Program bude postavený na využívaní analytickej Klasifikácie štatistických činností (CSA) verzia 2.0 Organizácie spojených národov, ktorá poskytuje hierarchickú štruktúru kategórií týkajúcich sa štatistických činností. Na najvyššej úrovni je príloha vyhlášky usporiadaná podľa štatistických domén, ktoré sa týkajú širokého spektra štatistických činností, zahŕňajúcich tematické činnosti, činnosti súvisiace s infraštruktúrou a metodikou a strategické a riadiace činnosti v oblasti úradnej štatistiky. CSA možno použiť ako referenčný rámec vedúci k lepšej harmonizácii štruktúrovania informácií o činnostiach členov národného štatistického systému, webových stránkach zameraných na šírenie informácií, publikáciách atď. Jej domény 1 až 5 (predmetové oblasti) možno použiť aj na klasifikáciu štatistických údajov a produktov.

Doména sa v štatistických predpisoch chápe ako jeden alebo viacero súborov údajov, ktoré sa vzťahujú na konkrétne témy, za tému sa považuje obsah informácií, ktoré sa majú zbierať o štatistických jednotkách, pričom každá téma zahŕňa jednu alebo viac čiastkových tém. Čiastková téma je podrobný obsah informácií o štatistických jednotkách v súvislosti s určitou témou, ktoré sa majú zbierať, pričom každá čiastková téma pokrýva jednu alebo viacero premenných.

Na úrovni konkrétnej štatistickej témy budú ustanovené subjekty povinné vykonávať činnosti ustanovené štatistickým pracovným programom: členovia národného štatistického systému, nimi poverené organizácie a v nevyhnutných prípadoch aj spolupracujúce verejnoprávne subjekty členov národného štatistického systému, ktoré majú  vzhľadom na svoje kompetencie v rámci svojej pôsobnosti alebo predmetu činnosti možnosť špecifickým spôsobom prispieť k efektívnemu plneniu úloh oficiálnej štatistiky, aj keď pôsobia mimo národného štatistického systému.

Návrh vyhlášky sa pripravuje ako vykonávací predpis k novému zákonu o oficiálnej štatistike, ktorý po prijatí s účinnosťou od 1. januára 2027 nahradí súčasný zákon č. 540/2001 Z. z. o štátnej štatistike v znení neskorších predpisov. Vládny návrh zákona o oficiálnej štatistike je aktuálne v II. čítaní v Národnej rade Slovenskej republiky (tlač 1473).

3. Zhodnotenie súčasného stavu:
Rokom 2026 končí trojročné programového obdobie, ktoré sa riadilo zákonom č. 540/2001 Z. z. o štátnej štatistike v znení neskorších predpisov a vyhláškou č. 425/2023 Z. z. v znení neskorších predpisov. 

Do 19. júna 2026 prebieha pripomienkové konanie k návrhu zákona o oficiálnej štatistike a o zmene a doplnení niektorých zákonov (zákon o oficiálnej štatistike), (č. procesu LP/2026/304). Návrh zákona o oficiálnej štatistike prináša významnú zmenu, ktorou je vecné a legislatívne oddelenie údajovej základne (vymedzenie zdrojov údajov využiteľných na štatistické účely) od vymedzenia úloh členov národného štatistického systému, ktoré budú povinné plniť v rámci trojročného štatistického pracovného programu.

4. Spôsob zapojenia verejnosti do prípravy právneho predpisu:
Verejnosť sa môže zapojiť do prípravy návrhu vyhlášky formou zasielania podnetov alebo návrhov v intenciách vecného zamerania podľa bodu 2 od 11. novembra 2026 do 16. novembra 2026.

Kontaktné údaje:
Štatistický úrad Slovenskej republiky
sekcia všeobecnej metodiky, registrov a koordinácie národného štatistického systému
odbor koordinácie štatistických zisťovaní a NŠS
P.O. Box 67 
840 00 Bratislava 4
e-mail: martina.mikleticova@statistics.sk

[bookmark: _GoBack]5. Predpokladaný termín začatia pripomienkového konania: november 2026.

